**DJEČJI VRTIĆI PETAR PAN VODNJAN**

**SCUOLE DELL' INFANZIA PETAR PAN DIGNANO**

S. Rocco 17, Vodnjan - Dignano

OIB 12242845735

KLASA: 400-02/24-01/2

URBROJ: 2163-10-1-24-01-1

**PRIJEDLOG IZVRŠENJA FINANCIJSKOG PLANA**

**PRORAČUNSKOG KORISNIKA**

**D.V.-S.I. PETAR PAN VODNJAN-DIGNANO**

**ZA RAZDOBLJE OD 01.01.2024. DO 30.06.2024.**

U Vodnjanu, srpanj 2024.

**OBRAZLOŽENJE IZVRŠENJA FINANCIJSKOG PLANA**

**ZA RAZDOBLJE OD 01.01.2024. DO 30.06.2024.**

**OBRAZLOŽENJE OPĆEG DIJELA IZVRŠENJA FINANCIJSKOG PLANA**

U financijskom planu za 2024. godinu planirani su **ukupni prihodi i primici** u iznosu od 1.404.700,00 eura a odnose se na prihode poslovanja. Ukupno ostvareni prihodi poslovanja za razdoblje od 01.01.2024. do 30.06.2024. godine iznose 708.059,36 eura, indeks 130,68 u odnosu na isto razdoblje prethodne godine kada su iznosili 541.815,26 eura. U odnosu na financijski plan indeks izvršenja je 50,41.

Opći prihodi i primici iz nadležnog proračuna za financiranje redovne djelatnosti povećani su u odnosu na 2023. godinu te iznose 555.806,83 eura, indeks 139,06 u odnosu na isto razdoblje prethodne godine kada su iznosili 399.687,05 eura. U odnosu na financijski plan indeks izvršenja je 51,16.

Prihodi iz nadležnog proračuna za financiranje rashoda poslovanja iznose 526.625,41 eura, indeks 136,95 u odnosu na isto razdoblje prethodne godine kada su iznosili 384.545,49 eura. Prihodi su povećani zbog primjene novog Kolektivnog ugovora od 01. siječnja 2024. godine, temeljem kojeg su povećani koeficijenti složenosti radnih mjesta za obračun plaće, te je samim time veći ukupni rashod za bruto plaću.

Prihodi iz nadležnog proračuna za financiranje rashoda za nabavu nefinancijske imovine iznose 14.277,10 eura, a odnose se na nabavu opreme.

Prihodi iz nadležnog proračuna za financiranje izdataka za financijsku imovinu i otplatu zajmova iznose 14.904,32 eura, indeks 98,43 u odnosu na isto razdoblje prethodne godine kada su iznosili 15.141,56 eura. Navedeni prihod se odnosi na sredstva koja su potrebna za otplatu glavnice i redovne kamate dugoročnog kredita sukladno otplatnom planu.

Prihodi po posebnim propisima za 2024. godinu planirani su u iznosu od 175.000,00 eura. Ostvareni su u iznosu 85.081,03 eura, indeks 101,82 u odnosu na isto razdoblje prethodne godine kada su iznosili 83.562,37 eura a odnose se na participaciju roditelja u cijeni usluge.

Prihodi od prodaje proizvoda i roba te pruženih usluga planirani su iznosu od 120.000,00 eura. Ostvareni su u iznosu od 58.766,40 eura dok su protekle godine iznosili 51.619,47 eura, indeks 113,85. Odnose se na prihode od usluge pripreme i isporuke ručkova drugim korisnicima. U odnosu na financijski plan indeks izvršenja je 48,97.

Prihodi od pomoći proračunskim korisnicima iz proračuna koji im nije nadležan planirana su u iznosu od 17.800,00 eura. Ostvareni su u iznosu 8.405,10 eura, indeks 146,29 u odnosu na isto razdoblje prethodne godine kada su iznosili 5.745,45 eura. U odnosu na financijski plan indeks izvršenja je 47,22. Odnose se na tekuće pomoći iz državnog proračuna od Ministarstva znanosti i obrazovanja za sufinanciranje programa javnih potreba koji se ostvaruju u dječjim vrtićima za provedbu programa predškolskog odgoja i obrazovanja za djecu predškolske dobi pripadnika nacionalnih manjina, za djecu u programu predškole, za darovitu djecu te za djecu s teškoćama.

Prihodi od donacija od pravnih osoba izvan općeg proračuna planirani su u iznosu od 5.500,00 eura. U razdoblju od 01.01.2024. do 30.06.2024. godine nisu ostvareni dok su prošle godine iznosili 1.200,92 eura.

**Ukupni rashodi i izdaci** za 2024. godinu planirani su u iznosu od 1.404.700,00 eura. Ukupno ostvareni rashodi iznose 692.088,58 eura, od toga 659.510,38 eura se odnosi se rashode poslovanja, 18.364,14 eura na rashode za nabavu nefinancijske imovine a 14.214,06 eura na izdatke za financijsku imovinu i otplatu zajmova.

**Rashodi poslovanja** ostvareni su u iznosu od 659.510,38 eura, indeks 124,04 u odnosu na isto razdoblje prethodne godine kada su iznosili 531.693,94 eura. U odnosu na financijski plan indeks realizacije je 49,62.

Rashodi za zaposlene ostvareni su u iznosu od 505.177,77 eura, indeks 52,30 u odnosu na financijski plan. Od toga plaće (bruto) iznose 427.970,18 eura te su povećane u odnosu na proteklu godinu kada su iznosile 327.267,93 eura, indeks 130,77 zbog primjene novog Kolektivnog ugovora od 01. siječnja 2024. godine, temeljem kojeg su povećani koeficijenti složenosti radnih mjesta za obračun plaće, te je samim time veći ukupni rashod za bruto plaću.

Ostali rashodi za zaposlene iznose 9.475,92 eura te su smanjeni u odnosu na proteklu godinu kada su iznosili 13.159,78 eura, indeks 72,01 a zavise o broju zaposlenika koji ostvare pravo na isplatu jubilarne nagrade, naknade za bolest, invalidnost i smrtni slučaj, naknadu za duže bolovanje preko 90 dana, pravo na otpremninu zbog odlaska u mirovinu te naknadu za neiskorišteni godišnji odmor. Navedeni iznos odnosi se na isplatu dvije potpore za duže bolovanje preko 90 dana, jedne potpore za smrtni slučaj u obitelji, dara u naravi te isplatu naknade za neiskorišteni godišnji odmor prilikom prestanka radnog odnosa.

Materijalni rashodi planirani su u ukupnom iznosu od 359.780,00 eura. Ostvareni su u iznosu od 152.558,21 eura. U odnosu na financijski plan indeks realizacije je 42,40.

Naknade troškova zaposlenima ostvarene su u iznosu od 30.935,46 eura dok su protekle godine iznosile 31.761,23 eura, indeks 97,40.

Povećanja su zabilježena na poziciji službena putovanja i poziciji naknade za prijevoz dok je smanjena pozicija stručno usavršavanje zaposlenika u odnosu na proteklu godinu kada je u tom periodu održana STEM edukacije za odgojitelje ranog i predškolskog odgoja te stručni tim.

Rashodi za materijal i energiju ostvareni su u iznosu od 76.507,96 eura dok su protekle godine iznosili 76.332,83 eura, indeks 100,23.

Najveća promjena u indeksu je zabilježena na poziciji sitni inventar, materijal i dijelovi za tekuće i investicijsko održavanje te na poziciji službena, radna i zaštitna odjeća i obuća zbog nabave radne odjeće i obuće za radnike. Najznačajnija pozicija materijal i sirovine ostvarena je u iznosu od 47.205,48 eura, indeks 102,94 u odnosu na proteklu godinu kada je iznosila 45.856,42 eura a odnosi se pretežno na nabavu namirnica za kuhinju.

Rashodi za usluge iznose 39.284,31 indeks 167,15 u odnosu na isto razdoblje prethodne godine kada su iznosili 23.501,93 eura.

Najveća promjena u indeksu je zabilježena na poziciji intelektualne i osobne usluge, ostvarene su u iznosu od 1.459,04 eura, indeks 364,92 u odnosu na proteklu godinu kada su iznosili 399,83 eura a povećanje se odnosi na uslugu izlučivanja dokumentarnog gradiva.

Usluge tekućeg i investicijskog održavanja ostvarene su u iznosu od 17.592,09 eura, indeks 274,24 u odnosu na proteklu godinu kada su iznosili 6.414,91 eura. Osim redovnog održavanja postrojenja, opreme i prijevoznih sredstva izvršilo se kontrolirano uklanjanje stabla, strukturalno i sanitarno orezivanje te sidrenje stabla, u dvorištu matičnog objekta u Vodnjanu.

Ostali nespomenuti rashodi poslovanja iznose 5.830,48 eura, indeks 107,74 u odnosu na proteklu godinu kada su iznosili 5.411,45 eura.

Naknade za rad predstavničkih i izvršnih tijela ostvaren je u iznosu od 1.054,78 eura indeks 100,71 u odnosu na isto razdoblje prethodne godine kada su iznosile 1.047,32 eura.

Premije osiguranja ostvarene su u iznosu od 2.867,83 eura indeks 111,0 u odnosu na isto razdoblje prethodne godine kada su iznosile 2.583,82 eura a do povećanja na navedenoj poziciji je došlo zbog povećanja cijene ugovorenih premija osiguranja.

Financijski rashodi u 2024. godini planirani su u ukupnom iznosu od 3.400,00 eur. Ostvareni su u iznosu od 1.774,40 eura, indeks 52,19 u odnosu na financijski plan. Odnose se na bankarske usluge i usluge platnog prometa te na redovne kamate dugoročnog kredita.

**Rashodi za nabavu nefinancijske imovine** planirani su u iznosu od 43.700,00 eura. Ostvareni su u iznosu 18.364,14 eura indeks 415,46 u odnosu na isto razdoblje prethodne godine kada su iznosili 4.420,23 eura. U odnosu na financijski plan indeks realizacije je 42,02. Nabavljen je klima uređaj za zbornicu u Vodnjanu, klima uređaj za pomoćnu kuhinju u DV Peroj, konvektomat za glavnu kuhinju u Vodnjanu, prijenosno računalo za zdravstvenu voditeljicu, računalo za referenta, server za tajništvo, te je nabavljena dodatna aplikacija u programu iTrasparentnost sukladno novim zakonskim propisima.

**Izdaci za otplatu glavnice primljenih kredita i zajmova** planirani su u iznosu od 28.500,00 eura. Ostvareni su u iznosu od 14.214,06 eura, indeks 49,87 u odnosu na financijski plan. Sukladno otplatnom planu dugoročnog kredita u navedenom periodu otplaćene su dvije rate glavnice kredita.

**Preneseni višak/manjak iz prethodnih godina** koje se planira pokriti/raspodijeliti u 2024. godini u ukupnom iznosu od 3.320,00 eura prema izvorima financiranja iznosi:

-manjak prihoda od nefinancijske imovine iz izvora vlastiti prihodi iznosi 3.320,00 eur

Realiziran višak prihoda poslovanja iz proteklih godina u prošlogodišnjem periodu je 6.271,38 eura od čega 0,33 eura se odnosi na višak iz izvora opći prihodi i primici, 3.600,00 eura na višak iz izvora vlastiti prihodi te 2.671,05 eura na višak iz izvora donacije.

**OBRAZLOŽENJE POSEBNOG DIJELA FINANCIJSKOG PLANA**

**SAŽETAK DJELOKRUGA RADA I OBRAZLOŽENJE PROGRAMA**

Dječji vrtići Petar Pan Vodnjan – Scuole dell' infanzia Petar Pan Dignano je javna ustanova koja u okviru svoje djelatnosti ranog i predškolskog odgoja ostvaruje program njege, odgoja, obrazovanja, zdravstvene zaštite, prehrane i socijalne skrbi djece od navršenih godinu dana do polaska u osnovnu školu.

D.V.-S.I. Petar Pan Vodnjan-Dignano ostvaruje svoju djelatnost u matičnoj kući u Vodnjanu, S.Rocco 17 i u područnim odjeljenjima u Galižani, Veli Vrh 5 i u Peroju, Peroj 218.

Vrtić provodi program rada predškolskog odgoja i obrazovanja kroz redovni cjelodnevni 10-satni program te redovni 6-satni program kroz četiri jasličke i četiri vrtićke skupine s radom na hrvatskom jeziku i tri vrtićke skupine s radom na talijanskom jeziku.

U redovitom radu implementirani su slijedeći programi: program predškole, program za djecu pripadnika talijanske nacionalne manjine, program za darovitu djecu i program za djecu sa posebnim potrebama. Sukladno projektu Desetljeća za uključivanje Roma, djeca romske nacionalnosti integrirana su u redovne programe. Kod planiranja aktivnosti vodi se po načelima individualizma, nepristranosti i interdisciplinarnosti.

O realizaciji odgojno-obrazovnog rada brine se 26 odgojiteljica, pedagoginja, psihologinja (od 8. studenog 2023.) zdravstvena voditeljica (od 27. veljače 2024.) te ravnateljica. Uprava Vrtića i tajništvo smještena je u DV Vodnjan, dok je tehnički i pomoćni kadar - ukupno 16 radnika raspoređeno prema potrebi po objektima.

U pedagoškoj godini 2023./24. upisano je ukupno 183 djece, od kojih je 46 djece jasličkog uzrasta, 78 djece vrtićkog uzrasta sa radom na hrvatskom jeziku, 53 dijete vrtićkog uzrasta sa radom na talijanskom jeziku te 6 djece predškolske dobi upisanih u skraćeni program predškole.

U Matičnom objektu u Vodnjanu provodi se odgojno-obrazovni rad u šest odgojnih skupina:

-mlađa jaslička skupina „Pahuljice“

-starija jaslička skupina „Zvjezdice“

-mješovita vrtićka skupina s radom na hrvatskom jeziku „Ptičice“

-mješovita vrtićka skupina s radom na hrvatskom jeziku „Ribice“

-mješovita vrtićka skupina s radom na talijanskom jeziku „Girasoli“

-mješovita vrtićka skupina s radom na talijanskom jeziku „Coniglietti“

U područnom odjeljenju u Galižani nalaze se 3 odgojne skupine:

-mješovita jaslička skupina „Bubamare“

-mješovita vrtićka skupina s radom na hrvatskom jeziku „Pčelice“

-mješovita vrtićka skupina s radom na talijanskom jeziku „Delfini“

U područnom odjeljenju u Peroju nalaze se 2 odgojne skupine:

-mješovita jaslička skupina „Pužići“

-mješovita vrtićka skupina s radom na hrvatskom jeziku „Lavići“

Osnivač ustanove je Grad Vodnjan-Citta' di Dignano.

Ustanovom rukovodi Ravnatelj i Upravno vijeće.

**ZAKONSKE I DRUGE PODLOGE NA KOJIMA SE ZASNIVA PROGRAM:**

* Državni pedagoški standard predškolskog odgoja i naobrazbe (NN 63/08, 90/10)
* Nacionalni kurikulum za rani i predškolski odgoj i obrazovanje (NN 05/15)
* Obiteljski zakon (NN NN 103/15, 98/19, 47/20, 49/23, 156/23)
* Zakon o predškolskom odgoju i obrazovanju (NN 10/97, 107/07, 94/13, 98/19, 57/22, 101/23)
* Zakon o odgoju i obrazovanju na jeziku i pismu nacionalnih manjina (NN 51/00, 56/00)
* Zakon o ustanovama (NN 76/93, 29/97, 47/99, 35/08, 127/19, 151/22)
* Pravilnik o posebnim uvjetima i mjerilima ostvarivanja programa predškolskog odgoja (NN 84/2021 )
* Pravilnik o načinu i uvjetima polaganja stručnog ispita odgojitelja i stručnih suradnika u dječjem vrtiću (NN 133/97, 4/98)
* Pravilnik o vrsti stručne spreme stručnih djelatnika te vrsti i stupnju stručne spreme ostalih djelatnika u dječjem vrtiću (NN 133/97)
* Pravilnik o načinu i uvjetima napredovanja u struci i promicanju u položajna zvanja odgojitelja i stručnih suradnika u dječjim vrtićima (NN 133/97, 20/05)
* Pravilnik o načinu raspolaganja sredstvima državnog proračuna i mjerilima sufinanciranja programa predškolskog odgoja (NN 141/22)
* Pravilnik o obrascima i sadržaju pedagoške dokumentacije i evidencije o djeci u dječjem vrtiću (NN 83/01,57/22)
* Program zdravstvene zaštite djece, higijene i pravilne prehrane djece u dječjim vrtićima (NN 105/02, 55/06, 121/07,57/22)
* Programsko usmjerenje odgoja i obrazovanja predškolske djece (Glasnik Ministarstva prosvjete i kulture RH, broj 7/8 1991.)
* Konvencija o pravima djeteta; Državni zavod za zaštitu obitelji, materinstva i mladeži, Zagreb, 2001.
* Zakon o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20)
* Zakon o proračunu (NN 144/21)
* Pravilnik o proračunskom računovodstvu i računskom planu(124/14, 115/15, 87/16, 3/18, 126/19 i 108/20)

**CILJEVI, STRATEGIJA I PROGRAMI:**

|  |  |  |
| --- | --- | --- |
| CILJEVI PROGRAMA: | STRATEGIJA ZA DUGOROČNI RAZVOJ | IZVRŠENJE CILJEVA: |
| 1. Odgoj za održivi razvoj | * poticati djecu na uočavanje, istraživanje i rješavanje ekološke problematike u skladu s interesima i razvojnim sposobnostima * poticati djecu na aktivnosti kojima će senzibilizirati obitelj i širu zajednicu na probleme u okolišu * informirati, educirati i aktivno uključiti roditelje u interdisciplinarni pristup odgoju i obrazovanju za okoliš kroz sve vrtićke aktivnosti i rješavanje problema u neposrednom okolišu * poticati razvrstavanje otpada, recikliranje i upotrebu neoblikovanog materijala * poticati sadnju povrća, cvijeća, ukrasnog bilja, voćki, stabala te brinuti o posađenom | * tokom pedagoške godine 2023./2024. nabavljala se didaktika te potrošni materijal za pedagoški rad * nabavile su se mobilne gredice te zemlja i sadnice za njihovo popunjavanje * nabavio se alat za rad u zemlji (male lopatice, grabljice…) * edukacija odgojitelja i stručnih suradnika |
| 1. Igrajmo se i učimo u prirodi | * poticati djecu na uočavanje promjena u prirodi * motivirati djecu na istraživanje prirode te usvajanje znanja o klimatskim promjenama, razumijevanju međuodnosa svih živih bića i odnosa žive i nežive prirode. * intenzivirati boravak u prirodi (u šumi i na livadi) te igru prirodnim i neoblikovanim materijalom * poticati kod djece razvoj pozitivnih odnosa i komunikaciju s vršnjacima, odraslima i prirodom koja ih okružuje * omogućiti djeci aktivnu participaciju i suradničko učenje svim osjetilnim modalitetima * poticati razvoj motoričkih i prostorno – orijentacijskih vještina kod djece * spoznaja „šumskog znanja“ tj. poznavanje vrste drveća, biljaka, životinja i sl. * poticanje razvoja sposobnosti promatranja i osluškivanja * poticati pozitivan stav prema suživotu s prirodnim okruženjem te očuvanje istog | * nabavile su se mobilne gredice te zemlja i sadnice za njihovo popunjavanje |
| 1. „Budi aktivan, budi zdrav“ - poticanje tjelesne i psihomotorne kompetencije djeteta | * svakodnevno tjelesno vježbanje na otvorenom i zatvorenom prostoru * integriranje tjelesnih aktivnosti u sva područja odgojno-obrazovnog rada, motoričkom aktivnošću poticati razvoj živčanog sustava djeteta te stvaranje uvjeta za održavanje i unapređenje zdravlja * poticanje svih prirodnih oblika kretanja * različite pokretne igre * suradnja sa kineziolozima i trenerima te voditeljima plesnih radionica * sudjelovanje u sportsko-edukativnim događajima, manifestacijama i projektima | * nabavili su se sportski rekviziti * autobusni prijevoz za odlazak na Olimpijski festival * nabavile su se higijenske potrepštine, prehrambene namirnice * edukacija odgojitelja |
| 1. „Naše malo misto“ –njegovanje tradicije i kulturnih stečevina našega mjesta | * senzibilizirati djecu na očuvanje povijesnih i kulturnih stečevina našeg kraja sudjelovanjem u projektu Institucionalizacije zavičajnosti u predškolskim ustanovama * upoznavanje specifičnosti mjesta i tradicijske vrijednosti zavičaja u kojem djeca žive * uvođenje djeteta u aktivno doživljavanje, spoznavanje, izražavanje i stvaranje naše kulturne, nacionalne, lokalne i tradicijske baštine * upoznavanje starih zanata i oruđa za rad * poticanje razvoja likovnog, glazbenog, plesnog stvaralaštva kroz aktivnosti bazirane na sadržajima tradicijskog nasljeđa * njegovati i razvijati ljubav prema kulturi i zavičaju * upoznati djecu s jezikom i narječjima specifičnim za užu okolinu u kojoj žive * sudjelovanje u kulturnim manifestacijama na našem području | * nabavio se likovni materijal za kreativno izražavanje na temu, potrošni materijal i didaktika * edukacija odgojitelja i pedagoginje * autobusni prijevoz za organizirane izlete djece |
| 1. STEM u vrtiću | * poticati kod djece STE(a)M način razmišljanja – interdisciplinarni pristup učenju (istraživanje, prikupljanje podataka, postavljanje hipoteza, eksperimentiranje, uočavanje promjena i uzoraka, donošenje zaključka na temelju prikupljenih informacija) * poticanje djece na početno programiranje * početna robotika * znanstveni pokusi i istraživački projekti * poticanje kreativnosti i kreiranje novih sadržaja * poticanje matematičko – logičke inteligencije, uočavanje odnosa između brojeva – količine, prepoznavanje simbola broja, matematičke operacije, geometrijski oblici, mjerne jedinice itd. | * nabavila se STEM didaktika i materijal |

**ISHODIŠTE I POKAZATELJI NA KOJIMA SE ZASNIVAJU IZRAČUNI I OCJENE POTREBNIH SREDSTAVA ZA PROVOĐENJE PROGRAMA**

Materijalni uvjeti rada u ustanovi osiguravaju se iz sredstava proračuna Grada Vodnjana-Dignano i participacije korisnika usluga, iz sredstava doznačenih iz Državnog proračuna koji se namjenski doznačuju za sufinanciranje troškova provođenja programa za talijansku nacionalnu manjinu, provođenje programa predškole, program za djecu sa posebnim potrebama i program za potencijalno darovitu djecu. Roditelji uplaćuju mjesečno učešće za korištenje 10-satnog programa odnosno 6-satnog programa. Roditelji nadalje ostvaruju subvencije u slučaju da su korisnici dječjeg doplatka, socijalne pomoći, za drugo dijete itd. prema socijalnom programu Grada Vodnjana-Dignano. Odlukama Upravnog vijeća ustanove oslobađa se korisnika usluge plaćanja pune mjesečne cijene programa ako je dijete na bolovanju duže od 30 dana.

U pedagoškoj 2023./2024. godini u D.V.-S.I. Petar Pan Vodnjan-Dignano ostvarivao se odgojno-obrazovni usklađen s individualnim potrebama, razvojnim mogućnostima i interesima djece. Vođeni ciljevima Nacionalnog kurikuluma za rani i predškolski odgoj i obrazovanje kroz različite aktivnosti djecu se poticalo na cjelovit razvoj, odgoj i učenje, te razvoj njihovih kompetencija: komunikacija na materinskom jeziku, elementarnu komunikaciju na stranim jezicima, matematičke kompetencije i osnovne kompetencije u prirodoslovlju i tehnologiji, digitalne kompetencije, socijalne i građanske kompetencije, inicijativnost i poduzetništvo, kulturnu svijest i izražavanje te motoričke kompetencije primjerene dobi.

Načela na koja je stavljen naglasak prilikom planiranja i organiziranja odgojno-obrazovnog rada su otvorenost za kontinuirano učenje i spremnost na unapređivanje prakse.

Tijekom pedagoške godine provodilo se stručno usavršavanje odgojitelja, stručnih suradnika, djelatnika računovodstva i tajništva te ostalih djelatnika ustanove. Kontinuirano učenje i stručno usavršavanje doprinosi osobnom razvoju svakog pojedinca te sukladno tome povećava mogućnosti za unaprjeđenje prakse.

Stručno usavršavanje stručnih djelatnika organizira se kroz sljedeće oblike:

Na razini ustanove: sastanci članova stručnog tima vrtića (ravnateljica, pedagoginja, psihologinja i zdravstvena voditeljica), sastanci članova stručne radne grupe (ravnateljica, pedagoginja, psihologinja i zdravstvena voditeljica, odgojiteljice – predstavnice svih odjeljenja), sjednice Odgojiteljskog vijeća, Internih stručnih aktiva, radni sastanci po objektima i radne interesne skupine.

Izvan ustanove: individualno usavršavanje prema interesima pojedinca – Agencije za odgoj i obrazovanje, Istarske županije, Talijanske Unije, UPT, stručna literatura, časopisi, Webinari i Zoom edukacije.

Odgojitelji i stručni suradnici dužni su sudjelovati na stručnim skupovima i seminarima u organizaciji Ministarstva znanosti i obrazovanja, Agencije za odgoj i obrazovanje te Talijanske Unije i UPT.

Naglasak je stavljen i na suradnju s roditeljima. Ove se pedagoške godine kroz različite susrete (roditeljski sastanci, individualni sastanci, druženja, izleti, gostovanja…) nastojalo potaknuti roditelje na uključivanje u život vrtića i neposredan odgojno – obrazovni rad. Suradnja s roditeljima provodi se u cilju razvijanja partnerskih odnosa odgojitelja i roditelja te pružanje podrške roditeljima u ostvarivanju roditeljske uloge u cilju cjelovitog razvoja djeteta.

Provodila se suradnja s vanjskim čimbenicima s ciljem podizanja kvalitete odgojno-obrazovnog rada te unapređenja stručne, kulturne i javne djelatnosti. U suradnji s društvenim čimbenicima obogaćuje se i unapređuje kvaliteta odgojno-obrazovnog rada, stvaraju se različite prilike za učenje, proširuju se na kurikulum s raznovrsnim sadržajima kulturnog, umjetničkog, zdravstvenog i sportskog života. Nastojalo se obogatiti život djeteta u vrtiću različitim kulturno-umjetničkim doživljajima i događanjima, sportsko-rekreativnim programima, druženjima i susretima s drugom djecom i odraslima te razmjena iskustava i usavršavanje s drugim odgojno-obrazovnim i inim ustanovama.

Samorefleksija i vrednovanje programa provodi se kontinuirano. Ravnatelj, stručni suradnici i odgojitelji redovito propituju odgojno – obrazovnu praksu, analiziraju prikupljenu dokumentaciju na osnovu koje istražuju i mijenjaju vlastiti odgojno - obrazovni rad.

**IZVJEŠTAJ O POSTIGNUTIM CILJEVIMA I REZULTATIMA PROGRAMA**

U odgojno-obrazovnom radu realizirani su sljedeći ciljevi i rezultati programa:

* oblikovanje poticajnog prostorno-materijalnog i socijalnog okruženja u funkciji igre i učenja djece
* razvijanje ekološke svijesti i aktivnog odnosa djece i odraslih u neposrednom prirodnom i društvenom okruženju kroz implementaciju odgoja za održivi razvoj,
* razvijanje svijesti djeteta o značaju zdravog načina života i svakodnevnog tjelesnog vježbanja kroz projekt „Budi aktivan budi zdrav“,
* njegovanje i razvijanje ljubavi prema zavičaju i kulturi općenito, te upoznavanje specifičnosti mjesta i tradicijske vrijednosti zavičaja u kojem djeca žive
* razvijanje kompetencija iz STEM područja, upoznavanje sa znanstvenim fenomenima kao preduvjet za kasnije razumijevanje znanstvenih koncepata
* poticanje konzumiranja pravilne prehrane i osobne higijene u svrhu cjelovitog zdravlja
* poticanje cjelovitog razvoja djeteta uz uvažavanje svih individualnih posebnosti
* razvijanje komunikacije i suradnje među skupinama i svih sudionika odgojno-obrazovnog procesa

Odgojno-obrazovni proces obogaćivan je raznovrsnim aktivnostima i projektima uslijed novih stečenih znanja nakon edukacija odgojitelja i stručnih suradnika. Posebno ističemo implementaciju temeljnih koncepata šumskih vrtića u radu te odgoja za održivi razvoj u sklopu kojeg su odgojiteljice i stručni suradnici sudjelovali na edukacijama u organizaciji udruga Srcolik te Centra „Sreća“. Tijekom pedagoške godine poticalo se djecu na uočavanje, istraživanje i rješavanje ekološke problematike. U DV Vodnjan dvije su vrtićke skupine (s radom na talijanskom jeziku) započele višegodišnji projekt INTERNATURAL u suradnji s Udrugom Istarsko – Ekomuzej. Cilj projekta je razvoj didaktičkih programa, preventivna zaštita materijalne kulture na našem području, njega nematerijalne kulture te razvoj projekata vezanih za ekološku poljoprivredu.

I ove pedagoške godine nastavio se provoditi projekt STEM koji je implementiran u odgojno – obrazovni rad. Također jedna skupina iz DV Vodnjan sudjelovala je u implementaciji zavičajnosti u organizaciji Istarske županije. Djeca su tijekom godine odlazila u razne izlete i posjete. Odgojiteljice i pedagoginja odlazile su na edukacije u organizaciji Istarske županije. Na kraju projekta djeca i odgojiteljice sudjelovale su na festivalu zavičajnosti u Marčani.

Ističemo i projekt „Budi aktivan, budi zdrav“ koji se duž pedagoške godine provodio u svim odgojno – obrazovnim skupinama. Naš je vrtić poslije duže stanke sudjelovao na 20. Olimpijskom festivalu dječjih vrtića u Medulinu gdje je odnio pobjedu, te smo sudjelovali i na županijskom finalu u Puli. Za ustanovu su pribavljene nove lopte i sportski rekviziti. Također, u suradnji sa trenerom Alexom Percanom iz AP LAB-a za odgojitelje je održana edukacija vezana uz pravilno disanje.

Ističemo sudjelovanje u projektu Tjedan zdravlja u vrtiću – tjedan pravilne prehrane kojeg je provodio HZJZ, a sufinancirala Europska unija iz Europskog socijalnog fonda.

U suradnji sa ART STUDIOM i njihove manifestacije Dani stvaralaštva i ove je godine realizirana likovna radionica za djecu Mali stvaraoci- Piccoli creativi“.

Veliku pažnju nastavili smo davati recikliranju i pravilnom gospodarenju otpadom.

Rad u skupinama na talijanskom jeziku provodi se u tri odgojne skupine i to dvije u matičnom objektu u Vodnjanu i jedna u područnom objektu u Galižani. Ostvareni su slijedeći ciljevi: neposredan odgojno-obrazovni rad s djecom te njihovo uključivanje u odgojnu praksu, poboljšanje životnih uvjeta djece u ustanovi kao i suradnja s Zajednicom Talijana Vodnjana i Galižane, te UI. Održan je Girotondo dell'Amicizia, susret i zajedničko druženje djece koja pohađaju vrtiće na talijanskom jeziku, te nakon duže stanke manifestacija Appuntamento con la fantasia.

Program rada s potencijalno darovitom djecom provodio se u redovnim odgojnim skupinama. Ciljevi programa bili su: poticanje cjelovitog rasta i razvoja djece razvijajući postojeće potencijale i razvoj onih područja koja bi se mogla kasnije razviti kao darovitost, pomoć odgojiteljima u prepoznavanju osobitosti djeteta i njegovih odgojno - obrazovnih potreba i pomoć roditeljima u pristupanju prema potencijalno darovitom djetetu.

Koristile su se razne igre koje su poticale kreativnost, zapažanje, osjete, logičko razmišljanje, pamćenje, poštivanje pravila, suradnju, govor, znanja iz prometa, glazbe, jezika, povijesti, kulture itd. Posebno su koristili igre u kojima su grupirali riječi, pronalazili suprotnu riječ, stvarali nova imena za predmete i pojave, dodavali ono što nedostaje itd.

Program predškole odnosi se na odgojno-obrazovni rad s djecom u godini prije polaska u školu koja nisu obuhvaćena redovnim programom vrtića. Vođeni suvremenom paradigmom u shvaćanju djeteta, njegova razvoja i učenja, odgojno-obrazovni rad u potpunosti se prilagođavao individualnim interesima svakog pojedinog djeteta. U odgojno - obrazovnom radu poticao se razvoj koncentracije pri aktivnostima, razvijanje grafomotorike i socio-emocionalnih vještina.

Realizacijom financijskog plana za navedeno razdoblje izvršena je većina planiranih aktivnosti. Nastojali smo biti vrtić koji prati potrebe djece, odgojno-obrazovnih djelatnika, roditelja i društvene sredine. Stvarali smo nove stručne vrijednosti te pružali kontinuiranu kvalitetu u odgojno - obrazovnom procesu, sigurnosti djece te očuvanju i unapređenju zdravlja djece.

**POSEBNI IZVJEŠTAJI:**

**1. IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVACA I KAPITALA ZA RAZDOBLJE OD 01.01.2024. DO 30.06.2024. GODINE**

1. PREGLED ZADUŽIVANJA OD 01.01.2024. DO 30.06.2024. GODINE

U razdoblju od 01.01.2024. do 30.06. 2024. nije bilo novih zaduživanja.

1. STANJE KREDITA I ZAJMOVA NA POČETKU I NA KRAJU IZVJEŠTAJNOG RAZDOBLJA

DUGOROČNI KREDIT ZAGREBAČKA BANKA D.D.

UKUPAN IZNOS ODOBRENOG KREDITA: 1.227.685,98 eura (9.250.000,00 kn)

ISKORIŠTEN IZNOS 1.189.685.18 eura (8.963.683,02 kn)

STANJE KREDITA NA 01.01.2024.: 85.284,26 eura

OTPLAĆENO GLAVNICE OD 01.01.2024. DO 30.06.2024..: 14.214,06 eura

OTPLAĆENO KAMATE OD 01.01.2024. DO 30.06.2024.: 756,04 eura

STANJE KREDITA NA DAN 30.06.2024.: 71.070,20 eura

1. IZNOS OTPLATE OBVEZA ZA KREDITE I ZAJMOVE PREMA DOSPJEĆU U NAREDNIM GODINAMA

DUGOROČNI KREDIT ZAGREBAČKA BANKA D.D.:

|  |  |  |
| --- | --- | --- |
| DOSPIJEĆE OBVEZE PO KREDITU | GLAVNICA | KAMATE |
| 2024. | 28.428,12 eur | 1.266,63 eur |
| 2025. | 28.428,12 eur | 782,85 eur |
| 2026. | 28.428,02 eur | 299,55 eur |
| UKUPNO | 85.284,26 eur | 2.349,03 eur |

1. PREGLED DANIH ZAJMOVA I STANJE POTRAŽIVANJA ZA DANE ZAJMOVE

U 2024. godini nije bilo danih zajmova.

**2. IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

U 2024. godini nije bilo danih jamstava i plaćanja po protestiranim jamstvima.

U Vodnjanu, 12. srpanj 2024.

RAVNATELJICA:

Ingrid Mirković, mag.praesc.educ